Tesla ทำรายได้มากสุด ตั้งแต่ก่อตั้งบริษัท
ในไตรมาสที่ผ่านมา ผลประกอบการ Tesla เป็นอย่างไร ? ลงทุนแมนจะเล่าให้ฟัง
21 ต.ค. 2564

Tesla ทำรายได้มากสุด ตั้งแต่ก่อตั้งบริษัท /โดย ลงทุนแมน
เมื่อไม่กี่ชั่วโมงที่ผ่านมา Tesla ได้ประกาศผลประกอบการไตรมาสที่ 3 ปี 2021
โดยในไตรมาสนี้ บริษัทสามารถทำรายได้และกำไร มากที่สุดตั้งแต่ก่อตั้งบริษัท
แต่มูลค่าบริษัท Tesla ได้ปรับตัว ลดลงเล็กน้อยราว -1.6% หลังจากตลาดและนักลงทุนรับรู้ผลประกอบการดังกล่าว
ซึ่ง ณ ตอนนี้ Tesla มีมูลค่าบริษัท 28.6 ล้านล้านบาท
แล้วในไตรมาสที่ผ่านมา ผลประกอบการ Tesla เป็นอย่างไร ?
ลงทุนแมนจะเล่าให้ฟัง
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
เริ่มกันที่ผลประกอบการบริษัท Tesla
รายได้ 402,000 ล้านบาท เพิ่มขึ้น 58%
กำไร 54,000 ล้านบาท เพิ่มขึ้น 389%
เป็นผลมาจากจำนวนยอดขายรถยนต์ ที่เพิ่มสูงขึ้น เพราะสามารถผลิตและส่งมอบรถยนต์ได้มากในไตรมาสที่ผ่านมา
Tesla สามารถส่งมอบรถยนต์ได้ 241,391 คัน เพิ่มขึ้น 73%
แบ่งออกเป็น Model S และ Model X 9,289 คัน ลดลง 39%
Model 3 และ Model Y 232,102 คัน เพิ่มขึ้น 87%
จากยอดขาย Model 3 และ Model Y จะเห็นได้ว่า Tesla ก้าวเข้าสู่ตลาดรถยนต์สำหรับบุคคลทั่วไปได้เรียบร้อยแล้ว
เมื่อรวมกับต้นทุนและค่าใช้จ่ายที่ไม่ได้เพิ่มขึ้นมาก ทำให้บริษัทมีอัตรากำไรขั้นต้นจากธุรกิจรถยนต์เป็น 30.5% เพิ่มขึ้นจาก 27.7% ในช่วงเดียวกันในปีก่อน
ในขณะเดียวกัน Tesla ก็ยังมีรายได้จากธุรกิจพลังงาน ธุรกิจแผงโซลาร์ และธุรกิจแบตเตอรี่ ราว 26,900 ล้านบาท
และรายได้จากธุรกิจบริการ เช่น การซ่อมบำรุงรถยนต์ ประกัน และสินค้าเชิงพาณิชย์อีกราว 29,831 ล้านบาท
โดยทั้งรายได้และกำไร บริษัททำได้สูงกว่าที่นักวิเคราะห์คาดการณ์ทั้งหมด
อย่างไรก็ตาม ก่อนหน้าที่ทางบริษัท Tesla จะประกาศผลประกอบการไตรมาสล่าสุด
Tesla ก็ได้มีการรายงานว่าทางบริษัทกำลังเผชิญกับความท้าทายอย่างต่อเนื่อง
จากทั้งความขาดแคลนชิปเซต ความแออัดที่ท่าเรือ ไปจนถึงปัญหาขาดแคลนไฟฟ้าที่จีน
ซึ่งปัญหาเหล่านี้ ได้ส่งผลกระทบทำให้ประสิทธิภาพในการผลิตรถยนต์ของบริษัทลดลง แต่บริษัทก็คาดการณ์ว่ายังคงสามารถสร้างการเติบโตเฉลี่ยราว 50% ต่อปี
สำหรับการส่งมอบรถยนต์ ที่จะเกิดขึ้นในปีต่อ ๆ ไป ในอนาคต
สำหรับการลงทุนในบิตคอยน์ ในไตรมาสก่อน Tesla ได้มีการบันทึกการด้อยค่าจากการลงทุนในบิตคอยน์ราว 1,700 ล้านบาท ซึ่งบริษัทได้รายงานว่าเป็นค่าใช้จ่ายในการปรับโครงสร้างการลงทุน
จุดนี้ก็ถือว่าน่าติดตาม เพราะมูลค่าบิตคอยน์กลับมาทำจุดสูงสุดใหม่ได้ เมื่อคืนนี้ ซึ่งยังไม่ถูกรวมลงไปในผลประกอบการไตรมาสที่ 3
สำหรับรายละเอียดทางธุรกิจและความคืบหน้าอื่น ๆ ของทางบริษัท
Tesla ก็ยังไม่มีรายงานวันและเวลาที่จะเริ่มผลิตรถอเนกประสงค์ Cybertruck
รวมถึงการที่บริษัทจะปรับมาตรฐานแบตเตอรี่จากเดิมที่ใช้แบตเตอรี่ลิเทียมไอออนและนิเกิลแคโทด  กลายมาเป็นการใช้แบตเตอรี่ลิเทียมไอรอนฟอสเฟต หรือเรียกว่า LFP
โดยบริษัทก็ได้ให้เหตุผลว่าไอรอน หรือแร่เหล็ก หาง่ายกว่าวัตถุดิบเดิม เช่น นิกเกิลและโคบอลต์ ซึ่งจะทำให้ LFP มีต้นทุนในการผลิตที่ต่ำลง
สำหรับผู้ผลิตที่มีเทคโนโลยีและความพร้อมในการผลิต LFP ณ ตอนนี้ 
ก็มีทั้ง CATL และ BYD จากประเทศจีน ซึ่งทาง Tesla ก็ได้เป็นคู่ค้ากับ CATL อยู่แล้ว
ซึ่งในช่วงท้ายของการประกาศผลประกอบการ นักวิเคราะห์ก็ได้มีการสอบถามว่าบริษัทมีแผนจะจัดหาแบตเตอรี่ทั้งหมดจากประเทศจีนเลยหรือไม่
Tesla ก็ได้รายงานว่าเป้าหมายสูงสุดของทางบริษัท ก็คือการวางสายการผลิตทั้งรถยนต์และแบตเตอรี่ให้มากที่สุดเท่าที่เป็นไปได้ในประเทศสหรัฐอเมริกา
ซึ่งหากเรามาดูมูลค่าบริษัท Tesla ที่ปัจจุบัน อยู่ที่ 28.6 ล้านล้านบาท Tesla จะมีมูลค่าเทียบเท่ากับบริษัทรถยนต์ใหญ่ที่สุดในโลกอันดับที่ 2 ถึง 8 รวมกันทั้งหมด
ซึ่งได้แก่ Toyota, Volkswagen, BYD, Daimler, General Motors, Great Wall Motors และ Nio
และนั่นก็เพียงพอที่จะทำให้ อีลอน มัสก์ ก้าวขึ้นมาเป็นเศรษฐีที่มีทรัพย์สินมากสุดในโลก และเทียบเท่ากับ ทรัพย์สินของ วอร์เรน บัฟเฟตต์ และ บิลล์ เกตส์ รวมกัน..
╔═══════════╗
Blockdit เป็นแพลตฟอร์ม สำหรับนักอ่าน และนักเขียน
ที่มีผู้ใช้งาน 1 ล้านคน ลองใช้แพลตฟอร์มนี้เพื่อได้ไอเดียใหม่ๆ
แล้วอาจพบว่าสังคมนี้เหมาะกับคนเช่นคุณ
Blockdit. Ideas Happen. 
╚═══════════╝
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
Reference
-